Ġurnalist iwissi blogger li lest jieħu passi legali kontrih Il-ġurnalist ta' The Times Ivan Martin wissa lill-blogger Simon Mercieca li lest jiftaħlu kawża legali wara li l-lekċerer fl-Università ta' Malta allega li kien hu li nforma lil Yorgen Fenech li kien se jiġi arrestat mill-Pulizija. Kien waqt xiehda f'kawża ta' libell li l-eks-ġurnalist ta' The Times Ivan Camilleri fetaħ kontra l-Editur Maniġerjali tal-Malta Today Saviour Balzan li s-Supretendent Keith Arnaud, responsabbli mill-iskwadra tal-Pulizija li tinvestiga l-qtil, sostna li Fenech kien qallu li ġie nfurmat minn "Ivan tat-Times". Fuq il-blog tiegħu Dr Mercieca sostna li kien Ivan Martin u mhux Ivan Camilleri, kif kien rappurtat xi xhur ilu minn ċertu mezzi tax-xandir, li ikkuntattja lin-negozjant mixli b'kompliċità fil-qtil ta' Daphne Caruana Galizia. Martin irribatta bi stqarrija fuq il-mezzi soċjali tiegħu fejn waqt li ċaħad li kien hu li nforma lil Fenech li l-Pulizija kienu se jarrestawh sostna li offra lis-superjuri tiegħu l-mezzi ta' komunikazzjoni biex jivverifikaw dan. "Ma naċċetta qatt li nieħu t-tort għall-azzjonijiet ta' oħrajn li jista' jkun għandhom l-istess isem tiegħi", żied jgħid Martin waqt li iddikjara li għalkemm mhux bniedem li jħobb jillatika kien qed jirriżerva d-dritt li jieħu l-passi legali dwar dik li sejjaħ bħala "gidba" ta' Dr Mercieca.